sagorsarker/bangla-wikipedia huggingface dataset:
ডলি কী ডোলি

ডলি কী ডোলি () হল ২০১৫ সালের একটি ভারতীয় কৌতুক - নাট্য চলচ্চিত্র। এটি পরিচালনা করেছিলেন নবাগত পরিচালক অভিষেক ডোগরা এবং প্রযোজনা করেছিলেন আরবাজ খান তাঁর আরবাজ খান প্রোডাকশনসের অধীনে। ছবিতে শীর্ষ ভূমিকায় অভিনয় করেছিলেন সোনম কাপুর এবং আরও ছিলেন পুলকিত সম্রাট, রাজকুমার রাও এবং বরুণ শর্মা। ছবিটি ২০১৫ সালের ২৩শে জানুয়ারী মুক্তি পেয়েছিল। ২০১৪ সালের ডিসেম্বরে মালাইকা এবং আরবাজের বিবাহবার্ষিকীতে চলচ্চিত্রটির খণ্ডচিত্র (ট্রেলার) উন্মোচিত হয়েছিল। এই চলচ্চিত্রটি ২০১৩ সালের পাঞ্জাবি ছবি "আর.এস.ভি.পি. - রোনদে সারে ব্যহা পিচো"র পুনর্নির্মাণ।
ছবিটির উপার্জন গড়ের তালিকায় থাকলেও কাপুরের অভিনয় প্রশংসিত হয়েছিল, ৬১তম ফিল্মফেয়ার পুরস্কার অনুষ্ঠানে তিনি সেরা অভিনেত্রীর মনোনয়ন পেয়েছিলেন।
ছবিটি একটি তরুণী ডলিকে (সোনম কাপুর) কেন্দ্র করে আবর্তিত হয়েছে, ডলি একজন প্রতারক। প্রথমে সে সোনু শেরাওয়াতকে (রাজকুমার রাও) বিবাহ করেছিল। সে বিভিন্ন ধর্মাবলম্বী পুরুষদের বিবাহ করত এবং বিবাহের রাতে তাদের সম্পদ নিয়ে পালিয়ে যেত।
তার পুরো পরিবার প্রতারক। বেশ কয়েকজন ধনী লোককে প্রতারণা করার পর, গণমাধ্যমের মনোযোগ পড়ে তার দিকে, তারা তাকে "লুটেরি দুলহন" (চোর নববধূ) নামে চিহ্নিত করে। একজন পুলিশ রবিন সিং (পুলকিট সম্রাট) ডলিকে ধরার সিদ্ধান্ত নেয়। দিল্লির ছেলে মনজোতকে (বরুণ শর্মা) প্রতারণা করার সময়, সে ভুল করে ফেলে এবং তার ছবি সমস্ত গণমাধ্যমে ছড়িয়ে পড়ে।
ডলি এবং তার দল যখন এক রাজপুত্রকে (সাইফ আলী খান) ঠকানোর চেষ্টা করে, রবিন সিং তাদের গ্রেপ্তার করে নেয়। তারপরে জানা যায় যে রবিন সিং ও ডলির একটি অতীত রয়েছে। তাকে বন্দী করা হয়েছিল কিন্তু রবিনের সহায়তায় ডলি পালিয়ে যায় এবং তারা বিবাহ করে নেয়। কিন্তু ডলি তাকেও ছেড়ে চলে গিয়ে তার দলের পুরানো সদস্যদের সাথে পুনরায় মিলিত হয় এবং তাদের পরবর্তী শিকারের সন্ধানে যায়।
চলচ্চিত্রটি সমালোচকদের কাছ থেকে মিশ্র সমালোচনা পেয়েছিল।
বলিউড হাঙ্গামা চলচ্চিত্রটিকে বর্ণনা করেছে "একটি সম্পূর্ণ বিনোদনমূলক যা অবশ্যই জনসাধারণ এবং উচ্চশ্রেণীকে একইভাবে বিনোদন দেবে" এবং একে ৫টি তারার মধ্যে ৪.৫ দিয়েছে।
এর প্রথম শুক্রবারে, এটি ২০ মিলিয়ন সংগ্রহ করেছিল, এই ফলকে কোইমোই "দরিদ্র" বলেছে। দ্বিতীয় সপ্তাহান্তে, এর সংগ্রহে এসেছিল ১৯২.১ মিলিয়ন। এই চলচ্চিত্র ভারতের উত্তরে ভাল পরিদর্শন করছে কিন্তু মাল্টিপ্লেক্সে ভাল ফল করেনি।
নেত্রকোণা সদর থানা

নেত্রকোণা সদর থানা বাংলাদেশের নেত্রকোণা জেলার অন্তর্গত নেত্রকোণা সদর উপজেলার একটি থানা।
১৮৭৪ সালে নেত্রকোণা সদর থানা প্রতিষ্ঠিত হয়।
নেত্রকোণা সদর উপজেলার ১টি পৌরসভা ও ১২টি ইউনিয়নের প্রশাসনিক কার্যক্রম নেত্রকোণা সদর থানার আওতাধীন।
কালো পোথী

কলো পোথি মিন বাহাদুর ভাম পরিচালিত ২০১৫ সালের একটি নেপালি নাট্যধর্মী চলচ্চিত্র। এটি প্রযোজনা করেছেন আন্না কেচ্কো, ছিরিঙ রিতার শের্পা, মিন বাহাদুর ভাম, দেবকি রাই, ক্যাথরিন দুসার্ট এবং অনুপ থাপা।
এই গল্পটি নেপালি গৃহযুদ্ধের সময়কার ২০০১ সালে উত্তর-পশ্চিম নেপালের একটি জেলা মুগুতে হয়েছিল।
এটি ভেনিস ফিল্ম ফেস্টিভ্যালে প্রদর্শিত প্রথম নেপালি চলচ্চিত্র।
বিদেশি ভাষার চলচ্চিত্র ক্যাটাগরিতে পুরস্কারের জন্য মনোনীত হয়েছিল এটি, কিন্তু পুরস্কার পায়নি। এটি বিদেশে সর্বাধিক উপার্জনকারী নেপালি চলচ্চিত্র এবং নেপালের সর্বাধিক উপার্জনকারী চলচ্চিত্রগুলোর মধ্যে একটি।
চলচ্চিত্রটি নেপালি গৃহযুদ্ধে ভঙ্গুর যুদ্ধবিরতির সময় চালিত অত্যাচার সম্পর্কে, নিখোঁজ হেনের অনুসন্ধান এবং দুই বন্ধু প্রকাশ ও কিরণের যাত্রা অবলম্বনে নির্মিত হয়েছে।
চলচ্চিত্রটি একধরনের ইতিবাচক পর্যালোচনার মাধ্যমেই মুক্তি পায়।নেপালি টাইমসের সোফিয়া পান্ডে লিখেছেন যে চলচ্চিত্রটি "নেপালি সিনেমার রূপান্তরের উদাহরণ, যে ধরনের গল্পকে সত্য ও হৃদয় দিয়ে মেলোড্রামা ও অ্যাকশন দিয়ে চিত্রিত করতে বেছে নেওয়া হয়েছে,তাতে অসাধারণ হয়েছে।"
হিমালয়ান টাইমস তাদের পর্যালোচনাতে লিখেছে: "ট্র্যাজেডি এবং কৌতুকের মিশ্রণ,ভাই-বোন বন্ধন,বন্ধুত্ব, বর্ণ-ভিত্তিক বৈষম্য এবং দেশে মাওবাদী বিদ্রোহের তৎকালীন সময়কে চিত্রিত করার জন্য নিঃসন্দেহে কলো পোথী বিনা বিচারে শ্রেষ্ঠ"।
দ্য হলিউড রিপোর্টার ক্লারেন্স সুই লিখেছেন - "কালো পোথী একটি প্রতিশ্রুতিশীল চলচ্চিত্র নির্মাতার একটি কার্যকর প্রদর্শনী।"
রোজেস আর রেড

"রোজেস আর রেড" () একটি বিখ্যাত শিশুতোষ ছড়া। ছড়াটির রৌড লোকগান ভুক্তি নম্বর ১৯৭৯৮। সাধারণভাবে এটি ভালোবাসা প্রকাশ করতে বলা হয়ে থাকে।
"রোজেস আর রেড" কবিতার ছন্দমিলের সাথে এডমুন্ড স্পেনসারের মহাকাব্য দ্যা ফেইরি কুইন'র (১৫৯০) মিল পাওয়া যায়:
১৮৭৪ সালে "গ্যামার গার্টন গার্ল্যান্ড" নামক শিশুতোষ ছড়া-সংকলনে আদি ভালোবাসা দিবসের কবিতার সাথে সাদৃশ্যপূর্ণ এমন একটি শিশুতোষ ছড়ার উল্লেখ পাওয়া যায় :
ভিক্টর হুগো স্পেনসারের পরিচিত ছিলেন বলে জানা যায়। কিন্তু তিনি সম্ভবত ইংরেজি শিশুতোষ ছড়াটি জানতেন না, অন্তত ১৮৬২ পর্যন্ত, যখন তিনি তার বিখ্যাত উপন্যাস "লা মিজারেবল" প্রকাশ করেন। হুগো ছিলেন একাধারে একজন কবি এবং ঔপন্যাসিক। উপন্যাসটির বয়ানে অনেকগুলো গানও পাওয়া যায়। উপন্যাসের একটি চরিত্র ফন্তিন এক পর্যায়ে এই ছত্রটি গেয়ে ওঠে (ইংরেজি অনুবাদ):
ছত্রটি অনুবাদে আদিরূপের কর্নফ্লাওয়ার(""ব্লুয়েট"")কে 'ভায়োলেট' (খয়েরি) দিয়ে এবং 'রেড' (লাল)কে 'পিংক' (গোলাপি) দ্বারা প্রতিস্থাপন করা হয় এবং এই রূপান্তর ছত্রটিকে মূল ইংরেজি কবিতার সাথে আরো সাদৃশ্যপূর্ণ করে তোলে।
আদি ফরাসি ছড়ার শেষ দুই লাইন এরকম:
কবিতাটির একাধিক বিদ্রূপাত্মক রূপ এর মধ‌্যেই বৃহৎ জনসমষ্টিতে প্রচলিত রয়েছে। তার মধ্যে:
লোকগীতি গায়ক রজার মিলার তার বিখ্যাত ড্যাং মি'তে (১৯৬৪) ছড়াটির প্যারোডি প্রকাশ করেন এভাবে:
মার্ক্স ব্রাদার্সের চলচ্চিত্র হর্স ফিদারসে চিকো মার্ক্সকে যকৃতের সিরোসিস রোগের লক্ষণ এভাবে বর্ণনা করতে দেখা যায়:
বেনি হিল এর ভাষান্তরণে:
দ্য ট্রুম্যান শো

দ্য ট্রুম্যান শো একটি আমেরিকান মনস্তাত্ত্বিক বৈজ্ঞানিক কল্পকাহিনীধর্মী হাস্যরসাত্মক নাট্য চলচ্চিত্র। পিটার ভেইর ছবিটির পরিচালক। অ্যান্ড্রু নিকোল এর চিত্রনাট্যকার। নিকোল, স্কট রুডিন, অ্যান্ড্রু নিকোল, এডওয়ার্ড এস ফেল্টম্যান ও অ্যাডাম শ্রোয়েডার ছবিটি প্রযোজনা করেছেন। ট্রুম্যান বারব্যাঙ্ক নামে একজন ব্যক্তি হঠাৎই আবিষ্কার করে, তার জীবন প্রকৃতপক্ষে একটি টেলিভিশন অনুষ্ঠান ; এবং তার আশেপাশে যারা আছে -তারা সবাই অভিনেতা-অভিনেত্রী। এটি জেনে সে পরিত্রাণ লাভের চেষ্টা করে। জিম ক্যারি ট্রুম্যান চরিত্রে অভিনয় করেছেন। লরা লিন্নি, নোয়া এমেরিক, নাতাশা ম্যাকএলহন, হল্যান্ড টেইলর, এড হ্যারিস, পল জিয়ামেত্তি ও ব্রায়ান ডিলেট ছবিটির সহযোগী চরিত্রে অভিনয় করেছেন।
দ্য টোয়াইলাইট জোন সিরিজের ১৯৮৯ সালের "স্পেশাল সার্ভিস" এপিসোড দ্বারা অনুপ্রাণিত হয়ে নিকোল ছবির চিত্রনাট্য রচনা করেন। শুরুতে ব্রায়ান ডি পালমা ছবিটি পরিচালনা করার কথা থাকলেও ভেইর পরিচালক হিসেবে যোগ দেন এবং ২০ মিলিয়ন ডলার খরচ কমিয়ে ৬০ মিলিয়ন ডলারেই ছবিটি নির্মাণ করেন।
ফ্লোরিডা অঙ্গরাজ্যের সিসাইড-এ ছবিটি নির্মিত হয়। অস্কার পুরস্কার, গোল্ডেন গ্লোব পুরস্কার, ব্রিটিশ একাডেমি চলচ্চিত্র পুরস্কার ও স্যাটার্ন পুরস্কারের জন্যও ছবিটি মনোনীত হয়।
ট্রুম্যান বারব্যাঙ্ক দি ট্রুম্যান শো এর মূল তারকা। সে জানেই না- তার জীবন প্রকৃতপক্ষে একটি টেলিভিশন শো। সে সমুদ্রতীরবর্তী সিহ্যাভেন আইল্যান্ডে সমস্ত জীবন কাটিয়ে দেয়। সে যাতে শহরের বাইরে বের না হয়, এজন্য তার মধ্যে "জলভীতি" রোগ সৃষ্টি করা হয়। এছাড়াও তার বাড়ির টেলিভিশনে সবসময় ঘর বা শহরের বাইরে বের না হওয়ার নির্দেশনা দেওয়া হয়। সিহ্যাভেনের অন্যান্য বাসিন্দারা (এমনকি তার মা ও তার স্ত্রী) প্রকৃতপক্ষে অভিনেতা। তার গতিবিধি পর্যবেক্ষণ করার জন্য ৫,০০০ ক্যামেরা সর্বদা নিয়োজিত রয়েছে। আর সিহ্যাভেন আইল্যান্ড নাটকের সেট ছাড়া কিছুই নয়।
ক্রিস্তফ ট্রুম্যানের প্রায় সব কার্যকলাপ নিয়ন্ত্রণ করলেও সে কখনো কখনো তাকে নিয়ন্ত্রণ করতে পারে না। সে চেয়েছিল, ট্রুম্যান মেরিলের সাথে প্রেম করুক, কিন্তু সে সিলভিয়াকে ভালোবাসতে শুরু করে। অবশেষে সিলভিয়াকে কাহিনী থেকে বাদ দেওয়া হয়। সে "ট্রুম্যানকে মুক্ত করুন" নামে প্রচারাভিযান শুরু করে। আর কৌশলে মেরিল ট্রুম্যানকে বিয়ে করে।
দি ট্রুম্যান শো-র ১০,০০০তম দিনে ট্রুম্যান কিছু অদ্ভুত ঘটনা পর্যবেক্ষণ করে। তার উপর স্পটলাইট এসে পড়ছে - এমনকি বৃষ্টির ফোঁটাও শুধু তার মাথাতেই পড়ে। ট্রুম্যান একদিন একজন লোককে তার বাবা হিসেবে শনাক্ত করে। প্রকৃতপক্ষে সে ছিল বাবা চরিত্রের অভিনেতা, যে ভুলে সেটে প্রবেশ করে ফেলে। কিন্তু অন্যান্য অভিনেতারা তাকে সেট থেকে সরিয়ে নিয়ে যায়। এতে তার মনে সন্দেহের মেঘ ঘনীভূত হয়।
সুগত সৌরভ (মহাকাব্য)

সুগত সৌরভ (দেবনাগরী: सुगत सौरभ) হলো নেপাল ভাষায় লিখিত একটি মহাকাব্য। এটি ২০শ শতাব্দীতে নেপালের অন্যতম প্রধান সাহিত্য ব্যক্তিত্ব চিত্তধর হৃদয় (১৯০৬ – ১৯৮২) কর্তৃক রচিত হয়। "সুগত সৌরভ", শব্দের অর্থ "বুদ্ধের সুরভিত জীবন"। এটি মূলত গৌতম বুদ্ধের জীবন কাহিনীর ওপর ভিত্তি করে লিখিত।
"সুগত সৌরভ" হলো হৃদয়ের সবচেয়ে জনপ্রিয় কর্ম। ১৯৪১ থেকে ১৯৪৫ খ্রিষ্টাব্দে কাঠমান্ডুতে কারারুদ্ধ অবস্থায় মহাকাব্যটি লিখিত হয়। স্বৈরাচারী দমনাত্মক রাণা রাজবংশ হৃদয়কে তার মাতৃভাষা নেপাল ভাষায় কবিতা লেখায় ছয় বছরের জন্য কারাদণ্ডে দণ্ডিত হন।
জেলে থাকা অবস্থায় হৃদয় লুকিয়ে লুকিয়ে "সুগত সৌরভ" লেখেন। তার বোন মোতি লক্ষ্মী উপাসিকা চিত্তধর হৃদয়ের জন্য খাবার আনার সময় লুকিয়ে কাগজ ও তার লেখাগুলো আনা নেওয়া করতেন।
"সুগত সৌরভ"-এ ১৯টি অধ্যায়ে বুদ্ধের জন্ম থেকে নির্বাণের মাধ্যমে জ্যোতির্লাভ পর্যন্ত জীবন বর্ণনা করা হয়। ধ্রুপদি উৎস থেকে বুদ্ধের জীবনী নেওয়ার পাশাপাশি চিত্তধর নেপালের সামাজিক সাংস্কৃতিক প্রেক্ষাপটকেও অন্তর্ভুক্ত করেন।
মহাকাব্যটি নান্দনিক সুখপাঠ্যভাবে ও যুক্তিসঙ্গতভাবে বুদ্ধের জীবন সম্পর্কে বর্ণনা করা হয়। সেই সাথে এটি নেপাল ভাষার সাহিত্যের সর্বশ্রেষ্ঠ কাজ।
"সুগত সৌরভ" মোট ১৯টি অধ্যায়ে রচিত। অধ্যায়গুলো হলো: ১. লুম্বিনী ২. পারিবারিক শাখা ৩. জন্ম ৪. মাতা ৫. সুখপূর্ণ শৈশব ৬. শিক্ষা ৭. বিবাহ ৮. অভিনিষ্ক্রমণ ৯. যশোধরা ১০. জ্যোতির্লাভ ১১. মৌলিক শিক্ষকতা ১২. কপিলাবস্তুর আশির্বাদপুষ্ট ১৩. সুদর্শন নন্দ ১৪. মহাশ্রাবক ১৫. ভ্রমণশীল ধর্মপ্রচারের বারো বছর ১৬. পানি নিয়ে বিবাদ ১৭. বিশাখা নির্মিত মঠ ১৮. দেবদত্তের অশৌচ এবং ১৯. নির্বাণে প্রবেশ।
হৃদয় কারামুক্ত হওয়ার এক বছর পূর্বে ১৯৪৬ খ্রিষ্টাব্দে মহাকাব্য লেখার কাজ সম্পন্ন করেন। ১৯৪৯ খ্রিষ্টাব্দে ভারতের কলকাতা থেকে "সুগত সৌরভ" সর্বপ্রথম প্রকাশিত হয়। বিতর্কিত রাজনৈতিক কর্মকাণ্ডের কারণে হৃদয়ের সাথে কারাবরণ করা চন্দ্রমান সিংহ মাস্কে "সুগত সৌরভ" মহাকাব্যের রঙিন চিত্র অঙ্কন করেন।
"সুগত সৌরভ" মহাকাব্যের দুইটি ইংরেজি সংস্করণ প্রকাশিত হয়েছে। তীর্থ রাজ তুলাধর ১৯৯৮ খ্রিষ্টাব্দে কাঠমান্ডুতে অবস্থিত নেপাল ভাষা একাডেমি থেকে মহাকাব্যটির ইংরেজি সংস্করণ প্রকাশ করেন।
২০১০ খ্রিষ্টাব্দে অক্সফোর্ড ইউনিভার্সিটি প্রেস থেকে টোড টি লেউইস এবং সুবর্ণ মান তুলাধর মহাকাব্যের ইংরেজি অনুবাদ প্রকাশ করেন। ২০১১ খ্রিষ্টাব্দে লেউইস এবং তুলাধর মহাকাব্যের অনুবাদের জন্য যৌথভাবে বার্কেলেতে অবস্থিত ইউনিভার্সিটি অব ক্যালিফোর্নিয়ার বৌদ্ধ ধর্মীয় শিক্ষা কেন্দ্রের তোশিহিদে গ্রন্থ পুরস্কার লাভ করেন।
ভারতীয় ভূতাত্ত্বিক জরিপ

জিওলজিকাল সার্ভে অফ ইন্ডিয়া (" 'জিএসআই' ") ভারতের একটি ভূতাত্ত্বিক বৈজ্ঞানিক সংস্থা।
উসমানীয় উজিরে আজমদের তালিকা

উসমানীয় সাম্রাজ্যের উজিরে আজম ( ভিজির-ই আজম বা সদর-আজম (সাদরাজাম); উসমানীয় তুর্কি: صدر اعظم বা وزیر اعظم) হলো উসামনীয় সাম্রাজ্যের সুলতানের দ্বারা নিয়োগকৃত প্রধানমন্ত্রী, যারা সম্পূর্ণ ক্ষমতা প্রাপ্ত এবং নিয়মানুসারে শুধুমাত্র সুলতানই প্রয়োজন হলে পদ খারিজ করতে পারেন, তবে তা তানজিমাত সংস্কারের আগে বা ১৯০৮ এর বিপ্লব পর্যন্ত স্থায়ী ছিলো। তারা রাজকীয় মোহর ধারণ করেছিলেন এবং রাজ সভার রাজ্যের বিষয়গুলিতে অংশ নিতে অন্য সকল উজিরদের নিয়োগ দিতে পারতেন; সভায় থাকা উজিরদের সভাস্থল তোপকাপি প্রাসাদের কুব্বেআলতি ('গম্বুজের নিচে') শব্দে সাথে সম্পর্কের কারণে তাদের "কুব্বে উজির" বলা হত। তাঁদের অফিসগুলি সাব্লাইম পোর্টে অবস্থিত।
ডেভিড নিউম্যান (সুরকার)

ডেভিড লুইস নিউম্যান (জিন্ম ১১ মার্চ ১৯৫৪) একজন মার্কিন সুরকার ও সঙ্গীত নির্দেশক। তিনি ত্রিশ বছরের অধিক সময় ধরে প্রায় ১০০ চলচ্চিত্রের সুরারোপ করেছেন। তিনি "আনাস্তাসিয়া" (১৯৯৭) চলচ্চিত্রের জন্য শ্রেষ্ঠ মৌলিক সুর বিভাগে একাডেমি পুরস্কারের মনোনয়ন লাভ করেন। তিনি সর্বাধিক একাডেমি পুরস্কারে মনোনীত নিউম্যান পরিবারের একজন, যারা সঙ্গীতের বিভিন্ন বিভাগে ৯২টি মনোনয়ন লাভ করেছেন। তার পিতা অ্যালফ্রেড নিউম্যান, চাচা এমিল নিউম্যান ও লাইওনেল নিউম্যান, এবং তার ছোট ভাই টমাস নিউম্যান ও বোন মারিয়া নিউম্যান এবং চাচাতো ভাই র‍্যান্ডি নিউম্যান।
ডেভিড লুইস নিউম্যান ১৯৫৪ সালের ১১ই মার্চ ক্যালিফোর্নিয়া অঙ্গরাজ্যের লস অ্যাঞ্জেলেসে জন্মগ্রহণ করেন। তার পিতা সুরকার অ্যালফ্রেড নিউম্যান এবং মাতা মার্থা লুইস (বিবাহপূর্ব মন্টগামারি)। তার পিতামহ ও পিতামহী রাশিয়া থেকে মার্কিন যুক্তরাষ্ট্রে অভিবাসিত হয়ে এসেছিলেন। তার ছোট ভাই টমাস নিউম্যান ও বোন মারিয়া নিউম্যানও সুরকার। তার চাচা এমিল নিউম্যান ও লাইওনেল নিউম্যান সুরকার ছিলেন, এবং চাচাতো ভাই র‍্যান্ডি নিউম্যানও সুরকার।
নিউম্যান একজন দক্ষ বেহালাবাদক ও সফল কনসার্ট সঙ্গীত নির্দেশক। তিনি সাউদার্ন ক্যালিফোর্নিয়া বিশ্ববিদ্যালয়ে অধ্যয়ন করেছেন। ১৯৭০-এর দশকের শেষভাগ থেকে ১৯৮০-এর প্রারম্ভিক সময়ে তিনি জন উইলিয়ামসের সুরের জন্য বেহালা বাজাতেন এবং চলচ্চিত্রের সঙ্গীতের সুর সম্পর্কে তার কাছ থেকে শিক্ষা লাভ করেন।
নিউম্যানের চলচ্চিত্রে প্রথম কাজ ছিল টিম বার্টনের স্বল্পদৈর্ঘ্য চলচ্চিত্র "ফ্র্যাঙ্কেনউইনি" (১৯৮৪)। ১৯৮৭ সালে তিনি ড্যানি ডিভিটো'র "থ্রো মম্মা ফ্রম দ্য ট্রেইন"-এর সুরারোপ করেন। এটি ডিভিটোর সাথে তার সফল কাজ ছিল, যার ধারাবাহিকতায় তিনি ডিভিটোর পরবর্তী সকল চলচ্চিত্র - "দ্য ওয়ার অব দ্য রোজেস" (১৯৮৯), "আদার পিপল্‌স মানি" (১৯৯১), "হফফা" (১৯৯২), "মাটিল্ডা" (১৯৯৬) ও "ডেথ টু স্মুচি" (২০০২)-এর সুরারোপ করেন।
তিনি ডন ব্লুথের অ্যানিমেটেড চলচ্চিত্র "আনাস্তাসিয়া" (১৯৯৭)-এর জন্য স্টিফেন ফ্ল্যাহার্টি ও লিন আরেন্সের সাথে যৌথভাবে শ্রেষ্ঠ মৌলিক সুর বিভাগে একাডেমি পুরস্কারের মনোনয়ন লাভ করেন। কিন্তু তারা "দ্য ফুল মন্টি"-র জন্য সুর করা অ্যান ডাডলির কাছে হেরে যান।
১৯৯৭ সালে নিউম্যান চার বছরের জন্য সানড্যান্স ইনস্টিটিউটের সঙ্গীত পরিচালক হিসেবে কাজ শুরু করেন এবং লস অ্যাঞ্জেলেসের ফিলহার্মোনিক ঐকতান বাদকদলের কয়েকটি আয়োজনের সঙ্গীত নির্দেশনা করেন। একই বছর তিনি টুয়েন্টিয়েথ সেঞ্চুরি ফক্স ফ্যানফেয়ারের পুনঃরেকর্ড করেন, যা তার পিতা অ্যালফ্রেড সুর করেছিলেন।
২০০৭ সালের ফেব্রুয়ারি মাসে তিনি দ্য ফিল্ম মিউজিক সোসাইটির সভাপতি নির্বাচিত হন।
নিউম্যান ১৯৯৮ সালে অ্যানিমেটেড চলচ্চিত্র "আনাস্তাসিয়া"-এর জন্য স্টিফেন ফ্ল্যাহার্টি ও লিন আরেন্সের সাথে যৌথভাবে শ্রেষ্ঠ মৌলিক সুর বিভাগে একাডেমি পুরস্কারের মনোনয়ন লাভ করেন।
তিনি চলচ্চিত্র ও টেলিভিশনের সঙ্গীতে গুরুত্বপূর্ণ অবদানের জন্য ২০০৯ সালের ২১শে মে বার্ষিক বিএমআই ফিল্ম অ্যান্ড টেলিভিশন পুরস্কারে রিচার্ড কার্ক পুরস্কারে সম্মানিত হন।
তিনি আমেরিকান ইয়ুথ সিমফনির সম্মানিত সদস্য।
অরিহন্ত (জৈনধর্ম)

জৈনধর্মে অরিহন্ত (, "বিজয়ী") হলেন এমন এক জীব (আত্মা), যিনি আসক্তি, ক্রোধ, অহংকার ও লোভের মতো অনুভূতিকে জয় করেছেন। চারটি প্রতিকূল কর্মকে জয় করার পর তাঁরা শুদ্ধ আত্মাকে উপলব্ধি করেন। কেবল জ্ঞানের (শুদ্ধ অনন্ত জ্ঞান) অধিকারী বলে অরিহন্তদের অপর নাম কেবলী (সর্বজ্ঞ সত্ত্বা)। অরিহন্তদের জিন (বিজয়ী) নামেও অভিহিত করা হয়। জীবনকাল সমাপ্ত হলে অরিহন্তেরা অবশিষ্ট কর্মগুলিকে ধ্বংস করে মোক্ষ লাভ করেন এবং সিদ্ধে পরিণত হন। অরিহন্তদের দেহ থাকে, কিন্তু সিদ্ধেরা দেহহীন শুদ্ধ আত্মা। জৈনধর্মে সম্মানিত পঞ্চ-পরমেষ্ঠির (পাঁচ সর্বোচ্চ সত্ত্বা) উদ্দেশ্যে উৎসর্গিত মূল প্রার্থনা ণমোকার মন্ত্র শুরুই হয়েছে "ণমো অরিহন্তাণাং" (অরিহন্তদিগকে প্রণাম) কথাটি দিয়ে।
কথিত আছে, কেবলীগণ দুই শ্রেণিতে বিভক্ত:
জৈনদের মতে, প্রত্যেক আত্মারই অরিহন্ত হওয়ার সম্ভাবনা রয়েছে। যে আত্মা অজ্ঞানতা প্রসারের কারণ ক্রোধ, অহং, প্রবঞ্চনা ও লোভের ন্যায় কাষায় বা অভ্যন্তরীণ শত্রু জয় করেছেন তিনিই অরিহন্ত হয়েছেন।
জৈন ধর্মগ্রন্থগুলিতে বলা হয়েছে যে, চার প্রকার কর্ম ধ্বংস করতে পারলে সর্বজ্ঞতা অর্জন করা সম্ভব। ধর্মগ্রন্থে উল্লিখিত ক্রম অনুযায়ী এই চার প্রকার কর্ম হল যে কর্ম বিভ্রান্তির জন্ম দেয়, যে কর্ম জ্ঞানকে আড়াল করে রাখে, যে কর্ম উপলব্ধিকে আড়াল করে রাখে এবং যে ধর্ম বাধা সৃষ্টি করে। কথিত আছে, অরিহন্তেরা নিম্নোক্ত আঠারোটি ত্রুটি হতে মুক্ত:
জৈন মতে, সর্বজ্ঞতা হল অনন্ত এবং সর্বগ্রাহী জ্ঞান যা দর্পণের ন্যায় সকল বস্তু এবং অতীত, বর্তমান ও ভবিষ্যৎ-ব্যাপী সেগুলির অনন্ত ধরনগুলিকে প্রতিফলিত করে। জৈন ধর্মগ্রন্থগুলি বলা হয়েছে যে, সর্বজ্ঞতা শুদ্ধ আত্মার স্বাভাবিক বৈশিষ্ট্য। সর্বজ্ঞতা-অর্জনকারী আত্মা কেবলী হয়ে থাকেন।
চারটি অনন্ততা ("অনন্ত চাতুষ্টয়") হল:
যে অরিহন্তেরা জৈনধর্ম পুনঃপ্রতিষ্ঠা করেন, তাঁদের বলা হয় "তীর্থংকর"। তীর্থংকরগণ পুরুষ সন্ত ("সাধু"), নারী সন্ত ("সাধ্বী"), গৃহস্থ পুরুষ ("শ্রাবক") ও গৃহস্থ নারীর ("শ্রাবিকা") সমন্বয়ে গড়ে ওঠা সংঘকে পুনরুজ্জীবিত করেন। ঋষভনাথকে বর্তমান কালচক্রের প্রথম তীর্থংকর এবং মহাবীরকে (খ্রিস্টপূর্ব ৫৯৯ – ৫২৭ অব্দ) চতুর্বিংশ তথা সর্বশেষ তীর্থংকর মনে করা হয়।
জৈন ধর্মগ্রন্থগুলিতে অরিহন্ত বা তীর্থংকরদের ছেচল্লিশটি গুণের কথা বলা হয়েছে। এগুলির মধ্যে চারটি অপরিমেয়তা ("অনন্ত চতুষ্টয়"), চৌত্রিশটি অলৌকিক ঘটনা ("অতিশয়") এবং আটটি চমৎকারিত্ব ("প্রাতিহার্য")।
আটটি প্রাতিহার্য হল:
নির্বাণের (শেষ মুক্তি) সময় অরিহন্তেরা অবশিষ্ট চারটি "অঘাতি কর্ম" (যে কর্মগুলি আত্মার সত্য প্রকৃতিকে প্রভাবিত করে না) সমাপ্ত করে দেন:
ণমোকার মন্ত্রে ("নমো অরিহন্তানাম্, নমো সিদ্ধানাম্") জৈনরা প্রথমে অরিহন্তদের ও পরে সিদ্ধদের প্রণাম জানান। কারণ সিদ্ধদের সকল কর্মবন্ধন-ক্ষয়কারী সিদ্ধ আত্মা হলেও অরিহন্তদের তাঁদের তুলনায় উচ্চ আধ্যাত্মিক স্থানের অধিকারী জ্ঞান করা হয়। সিদ্ধরা যেহেতু সর্বোচ্চ মুক্তি লাভ করেছেন, তাই সম্ভবত তাঁদের সঙ্গে সরাসরি সংযোগ সাধন সম্ভব নয়, শুধুমাত্র যে প্রজ্ঞার মধ্যে দিয়ে তাঁরা গিয়েছেন, তার মাধ্যমেই সম্ভব। অন্যদিকে আধ্যাত্মিক পথনির্দেশ পাওয়ার জন্য মানব সমাজ নির্বাণ পর্যন্ত অরিহন্তদের সাহায্য পেতে পারে। দ্রব্যসংগ্রহ নামে একটি প্রধান জৈন গ্রন্থে বলা হয়েছে:
কেবল জ্ঞান

জৈনধর্মে কেবল জ্ঞান বলতে সর্বজ্ঞতা বোঝায়। শব্দটির আভিধানিক অর্থ সম্পূর্ণ উপলব্ধি বা সর্বোচ্চ প্রজ্ঞা। জৈনরা মনে করেন, কেবল জ্ঞান সকল আত্মার এক অন্তর্নিহিত গুণ। এই গুণটি আত্মাকে ঘিরে থাকা কর্ম কণিকাগুলি দ্বারা আবৃত থাকে। কর্ম কণিকাগুলির ক্ষয়ের মাধ্যমে প্রতিটি আত্মাই কেবল জ্ঞান অর্জনে সক্ষম হতে পারে। জৈন ধর্মগ্রন্থগুলিতে আত্মার এই লক্ষ্য পূরণে বারোটি স্তর পার হওয়ার কথা বলা হয়েছে। কেবল জ্ঞান অর্জনকারী আত্মাকে বলা হয় "কেবলিন" ()। জৈনদের মতে, শুধুমাত্র কেবলিনরাই সকল দিক থেকে ও সকল রূপে বস্তুকে উপলব্ধি করতে পারেন; অন্যরা কেবল আংশিক জ্ঞানের অধিকারী হন।
কেবলিনদের বিষয়ে জৈনধর্মের দিগম্বর ও শ্বেতাম্বর দুই সম্প্রদায়ের মধ্যে কিছু মতভেদ রয়েছে। দিগম্বরদের মতে, কেবলিনগণ ক্ষুধা বা তৃষ্ণা অনুভব করেন না; কিন্তু শ্বেতাম্বরেরা মনে করেন, কেবলিনদের স্বাভাবিক মানবিক চাহিদাগুলি বিদ্যমান এবং তাঁরা দেশভ্রমণ করে ধর্মপ্রচারও করেন। দিগম্বর জৈনদের মতে, তাঁরা শব্দের স্বাভাবিক অর্থ অনুযায়ী কার্য সম্পাদন করেন না, পদ্মাসনে স্থির হয়ে বসে থাকেন এবং তাঁদের শরীর থেকে "দিব্যধ্বনি" বিচ্ছুরিত হয়। এই দিব্যধ্বনি হল এক প্রকার পবিত্র শব্দ যেটিকে তাঁদের অনুগামীরা মৌলিক সত্য বলে বর্ণনা করেন। তবে উভয় সম্প্রদায়ই মনে করেন যে শেষ কেবলিন ছিলেন সর্বশেষ তীর্থংকর মহাবীরের এগারো শিষ্যের একজনের শিষ্য এবং তাঁর নাম জম্বুস্বামী হিসেবে নথিভুক্ত করা হয়েছে। এও মনে করা হয় যে, জম্বুস্বামীর পর আর কেউ কেবল জ্ঞান অর্জন করতে পারেননি।
গ্র্যান্ড র‍্যাপিডস, মিশিগান

গ্র্যান্ড র‍্যাপিডস মার্কিন যুক্তরাষ্ট্রের মিশিগান অঙ্গরাজ্যের দ্বিতীয় বৃহত্তম শহর এবং কেন্ট কাউন্টির কাউন্টি আসন। মিশিগান হ্রদের ৩০ মাইল পূর্বে গ্র্যান্ড র‍্যাপিডস নদীর তীরে শহরটির অবস্থান। এটি পশ্চিম মিশিগান-এর অর্থনৈতিক ও সাংস্কৃতিক প্রাণকেন্দ্র। এটি একাধারে মিশিগানের সবচেয়ে দ্রুত ও যুক্তরাষ্ট্রের মধ্য-পশ্চিমাঞ্চলের সবচেয়ে দ্রুত বর্ধনশীল শহর। আদমশুমারি ব্যুরোর ২০১৯ সালের তথ্যানুযায়ী, গ্র্যান্ড র‍্যাপিডসের জনসংখ্যা ২,০১,০১৩।
বিশ্বের অন্যতম আসবাব উৎপাদনকারী কেন্দ্র গ্র্যান্ড র‍্যাপিডস। বিশ্বের শীর্ষ পাঁচটি আসবাব উৎপাদনকারী প্রতিষ্ঠান এ শহরেই অবস্থিত। এ কারণে শহরটির ডাকনাম "আসবাবের শহর।" এছাড়াও গ্র্যান্ড র‍্যাপিডস "নদীর শহর" ও "বিয়ারের (পানীয়) শহর" অভিধা লাভ করেছে। স্বাস্থ্যসেবা, তথ্যপ্রযুক্তি, উড্ডয়ন ও ভোক্তাপণ্য এর অর্থনীতির প্রাণ।
যুক্তরাষ্ট্রের প্রাক্তন রাষ্ট্রপতি জেরাল্ড ফোর্ড শৈশবে গ্র্যান্ড র‍্যাপিডস শহরে বসবাস করতেন। তার স্ত্রী বেটি ফোর্ডের সঙ্গে তিনি এ শহরেই সমাহিত আছেন। শহরের প্রধান বিমানবন্দর ও একটি মুক্ত সরণি এখানেই অবস্থিত।
ফ্রেঞ্চরা মিশিগানে ভূখণ্ড স্থাপন করার পর জেসুইট মিশনারি ও বণিকরা মিশিগান হ্রদ ও তার উপনদী সংলগ্ন এলাকায় বসবাস করতে শুরু করে। ঊনবিংশ শতাব্দীতে ইউরোপীয় অভিযাত্রী ও অটোয়া আদিবাসীরা এখানে পরস্পর সহাবস্থানের মাধ্যমে বসবাস করতে শুরু করে।
১৮০৬ সালে জোসেফ ও তার স্ত্রী মাদেলিন লা ফ্রাবোসেঁ ম্যাকিনাক থেকে ডিঙি নৌকায় করে পশ্চিম মিশিগান-এর যে স্থানে বিক্রয়কেন্দ্র গড়ে তুলেন, সেটিই হলো আজকের গ্র্যান্ড র‍্যাপিডস। ১৮০৯ সালে জোসেফকে হত্যা করা হয়। এরপর মাদেলিন ব্যবসার সম্প্রসারণ ঘটিয়ে যান।
১৮১০ সালে গোত্রপ্রধান নুনডে ৫০০ জন অটোয়াকে নিয়ে নদীর উত্তর তীরে একটি গ্রাম প্রতিষ্ঠা করেন। ১৮১২-এর যুদ্ধে নুনডে টেকুমসের সাথে হাত মেলান। উক্ত যুদ্ধে টেকুমসে পরাভূত হন। নুনডে তার উত্তরাধিকারী হন। পরে ১৮২১ সালে কাউন্সিল অব থ্রি ফায়ারস প্রথম শিকাগো চুক্তি স্বাক্ষর করে, এর ফলে গ্র্যান্ড রিভারের দক্ষিণে সমস্ত ভূমি যুক্তরাষ্ট্র সরকারের কাছে সমর্পণ করা হয়।
মাদেলিন ১৮২১ সালে অবসর গ্রহণ করে ম্যাকিনাকে প্রত্যাবর্তন করেন। সে সময় গ্র্যান্ড র‍্যাপিডস অটোয়া-অধ্যুষিত একটি গ্রাম ছিল।
আইজ্যাক ম্যাকয় গ্র্যান্ড র‍্যাপিডসে স্থায়ী বসতি স্থাপনকারী প্রথম ইউরোপীয় আমেরিকান। তিনি একজন ব্যাপটিস্ট পুরোহিত ছিলেন। জেনারেল লুইস কাস চার্লস ক্রিস্টোফার টাউনব্রিজকে আদিবাসী আমেরিকানদের জন্য মিশিগানে মিশন স্থাপন করার দায়িত্ব প্রদান করেন। এরই হাত ধরে অটোয়া আদিবাসীদের জন্য গ্র্যান্ড র‍্যাপিডসে মিশন স্থাপন করা হয়।
সিরাকিউজ, নিউ ইয়র্ক

সিরাকিউজ মার্কিন যুক্তরাষ্ট্রের ওনোনদাগা কাউন্টির কাউন্টি আসন। নিউ ইয়র্ক সিটি, বাফেলো, রোচেস্টার ও ইয়নকার্সের পর এটি নিউইয়র্ক অঙ্গরাজ্যের পঞ্চম বৃহত্তম শহর।
২০১০ সালের আদমশুমারি অনুযায়ী সিরাকিউজ শহরের জনসংখ্যা ছিল ১,৪৫,২৫২। এটি নিউ ইয়র্কের মধ্যাঞ্চলের অর্থনৈতিক কার্যক্রমের প্রাণকেন্দ্র। সিরাকিউজে অনেকগুলো সম্মেলনস্থান অবস্থিত। ইতালীয় সিসিলি দ্বীপের পূর্ব উপকূলীয় শহর সিরাকুজের (ইতালীয় ভাষায় সিরাকুজা) নামানুসারে এর নামকরণ করা হয়েছে।
ইয়ারি খাল ও এর শাখা খালগুলো সিরাকিউজ শহরে মিলিত হয়েছে। ইন্টারস্টেট ৮১ এবং ৯০ এখানে পরস্পর সংযুক্ত হয়েছে। এর বিমানবন্দর মধ্য নিউ ইয়র্কের বৃহত্তম বিমানবন্দর। সিরাকিউজ বিশ্ববিদ্যালয় নিউ ইয়র্কের প্রধান গবেষণা বিশ্ববিদ্যালয়। এছাড়াও এখানে রয়েছে জেসুইট কলাবিদ্যা অধ্যয়নকারী লে ময়েন কলেজ, এসইউএনওয়াই আপস্টেট চিকিৎসা বিশ্ববিদ্যালয়, এসইউএনওয়াই বন ও পরিবেশবিদ্যা কলেজ।
ফরাসি মিশনারিরা এ এলাকায় আগত প্রথম ইউরোপীয়। ১৬০০ শতকে আদিবাসী আমেরিকানরা ইউরোপীয়দের সঙ্গে এখানে কাজ করতে আগমন করেন। ওনোনদাগা জাতির আমন্ত্রণে জেসুইট পুরোহিত, সেনা ও অন্যান্যরা একটি মিশন প্রতিষ্ঠা করেন। এর নাম ছিল সেন্ট মেরিজ অ্যামং দ্য আরোকুইস। এটি ওনোনদাগা হ্রদের উত্তর-পূর্ব তীরে অবস্থিত ছিল।
জেসুইট মিশনারিরা এখানে একটি জলাশয়ের দক্ষিণ প্রান্তে লবণের আধার দেখতে পান। যার ফলে তারা এর নাম দেন লবণহ্রদ। ফ্রেঞ্চ পশম ব্যবসায়ীরা এখানে একটি বিক্রয়কেন্দ্র প্রতিষ্ঠা করেন। ডাচ আর ইংরেজরাও এখানে বাণিজ্য করতে শুরু করে।
মার্কিন স্বাধীনতা যুদ্ধ সমাপ্ত হওয়ার পর মধ্য ও পশ্চিম নিউ ইয়র্ক হতে বসতি স্থাপনকারীরা এখানে আগমন করেন। নিউ ইয়র্ক রাজ্য এ জায়গাটিকে লবণ সংরক্ষণাগার হিসাবে ঘোষণা প্রদান করে। ১৭০০ শতক থেকে ১৯০০ শতক পর্যন্ত এখানে লবণ উৎপাদন চলে।
সিরাকিউজ আদিতে কতগুলো গ্রাম ও ছোট শহরের সমন্বয় ছিল। মার্কিন সরকার তখন এখানে ডাকঘর প্রতিষ্ঠা করেনি। জসুয়া ফোরম্যান এর নাম দিতে চেয়েছিলেন কোরিন্থ। জন উইলকিনসন ১৮২০ সালে এই নামে ডাকঘর প্রতিষ্ঠার আবেদন করলেও সারাটোগা কাউন্টিতে ইতোমধ্যেই এ নামে একটি ডাকঘর ছিল। সিসিলির সিরাকিউজের কাব্যিক বিবরণ পড়ে উইলকিনসনের মনে হলো, সেখানকার লবণাক্ত হ্রদের সাথে শহরটির লবণাক্ত হ্রদের সাদৃশ্য রয়েছে। এ থেকেই তিনি শহরটির নাম সিরাকিউজ দেওয়ার সিদ্ধান্ত গ্রহণ করেন। ১৮২০ সালের ৪ ফেব্রুয়ারি শহরের বাসিন্দাদের সামনে তিনি সিরাকিউজ নামটি উত্থাপন করেন ; তার প্রচেষ্টা সফল হয়। নতুন গ্রাম ও ডাকঘরের নাম দেওয়া হয় সিরাকিউজ।
সেন্ট অগাস্টিন, ফ্লোরিডা

সেন্ট অগাস্টিন দক্ষিণ-পূর্ব মার্কিন যুক্তরাষ্ট্রের একটি শহর। উত্তর-পূর্ব ফ্লোরিডার আটলান্টিক উপকূলে শহরটি অবস্থিত। ১৫৬৫ সালে স্পেনীয় অভিযাত্রীরা শহরটি প্রতিষ্ঠা করেন। সেন্ট অগাস্টিন যুক্তরাষ্ট্রের মূল ভূখণ্ডের প্রাচীনতম ইউরোপীয় বসতি, যেখানে মানুষ এখনো বসবাস করছে। (মূল ভূখণ্ডের বাইরে পুয়ের্তো রিকোর সান হুয়ানে ১৫২১ সালে ইউরোপীয় বসতি স্থাপিত হয়েছিল।)
১৫৬৫ সালের ৮ সেপ্টেম্বর স্পেনীয় অ্যাডমিরাল পেদ্রো মেনেন্দেজ দি আভরিলেস সেন্ট অগাস্টিন শহরটি প্রতিষ্ঠা করেন। তিনি ফ্লোরিডার প্রথম গভর্নর ছিলেন। তিনি বসতির নাম দেন সান অগাস্টিন। সেন্ট অগাস্টিনের ভোজন দিবসে তথা ২৮ আগস্ট, চূড়ান্তভাবে অবতরণের ১১ দিন পূর্বে স্পেনীয় জাহাজযাত্রীরা ফ্লোরিডায় সর্বপ্রথম ভূমি পর্যবেক্ষণ করেন। ২০০ বছর ধরে শহরটি স্পেনীয় ফ্লোরিডার রাজধানী ছিল। ১৭৬৩ সালে একে ব্রিটিশ পূর্ব ফ্লোরিডার রাজধানী ঘোষণা করা হয়। ১৭৮৩ সালে স্পেনীয়দের ব্রিটিশরা ফ্লোরিডার দখল ফিরিয়ে দেয়।
স্পেন ১৮১৯ সালে ফ্লোরিডার নিয়ন্ত্রণ যুক্তরাষ্ট্রের কাছে সমর্পণ করে। ১৮২১ সালে অ্যাডামস-ওনিস চুক্তি স্বাক্ষরিত হওয়ার পর একে ফ্লোরিডা ভূখণ্ডের রাজধানী ঘোষণা করা হয়। ১৮২৪ সালে ফ্লোরিডা সরকার তালাহাসি-তে রাজধানী স্থানান্তরিত করে।
সেন্ট অগাস্টিন সেন্ট জনস কাউন্টির কাউন্টি আসন। এটি ফ্লোরিডার প্রথম উপকূল ও জ্যাকসনভিল মেট্রোপলিটন এলাকার অংশ। ঊনবিংশ শতাব্দী থেকেই পর্যটকরা ঐতিহাসিক প্রেক্ষাপটের জন্য বিপুল সংখ্যায় সেন্ট অগাস্টিন পরিদর্শন করেন।
১৫৬০ সালে স্পেনের রাজা দ্বিতীয় ফিলিপ পেদ্রো মেনেন্দেজ দি আভরিলেস-কে ইন্দিজ জাহাজের ক্যাপ্টেন জেনারেল এবং তার ভাই বার্তোলোমে মেনেন্দেজ-কে অ্যাডমিরাল হিসেবে নিয়োগ দেন। মেনেন্দেজ মেক্সিকো থেকে ক্যারিবীয় হয়ে স্পেন পর্যন্ত সুদূর পথ যাত্রা করেছিলেন এবং যাত্রাপথের লিখিত নথি সংরক্ষণ করেছিলেন।
১৫৬৪ সালে মেনেন্দেজ ফ্লোরিডা যাওয়ার অনুমতি প্রার্থনা করেন। তার ছেলে অ্যাডমিরাল হুয়ান মেনেন্দেজ লা কনসেপসিকন জাহাজের নেতৃত্ব দিতেন। সেই জাহাজটি ১৫৬৩ সালের সেপ্টেম্বরে স্পেনে ফেরার পথে সাউথ ক্যারোলাইনা উপকূলে বারমুডা অক্ষাংশে হারিয়ে যায়। কিন্তু রাজা তার এই অনুরোধ রাখতে সম্মত হননি।
১৫৬৫ সালে স্পেনীয়রা ফ্রেঞ্চ ফাঁড়ি ফোর্ট ক্যারোলিন (বর্তমানে জ্যাকসনভিল) ধ্বংস করার সিদ্ধান্ত নেয়। তখন রাজা মেনেন্দেজকে ফ্লোরিডা অভিযাত্রার নির্দেশ দেন। তবে শর্ত ছিল, ফ্লোরিডায় স্পেনীয়দের বসতি স্থাপন করতে হবে ও হুনো ফ্রেঞ্চদের ধ্বংস করতে হবে। ক্যাথলিক স্পেন হুনোদের বিপথগামী বিবেচনা করত।
ম্যাগমাজ বাষ্পীয় উদ্গীরণ

ম্যাগমাজ বাষ্পীয় উদ্গীরণ (Phreatomagmatic eruptions) হ'ল ম্যাগমা এবং জলের মধ্যে মিথস্ক্রিয়তায় সংঘটিত আগ্নেয়গিরির উদ্গীরণ। একচেটিয়াভাবে কেবল মাত্র ম্যাগমাজ উদ্গীরণ এবং ফ্রেটিক উদ্গীরণ (phreatic)-এর থেকে "ম্যাগমাজ বাষ্পীয় উদ্গীরণ" পৃথক। ম্যাগমাজ বাষ্পীয় উদ্গীরণে থাকে ইজেক্টা (ম্যাগমাজ) ক্লাস্ট (বিভিন্ন টুকরোর দ্বারা গঠিত)। বড় বড় বিস্ফোরণের উদ্গিরণে ম্যাগমাজ এবং ম্যাগমাজ বাষ্পীয় - উভয় উপাদানের অস্তিত্ব একটি সাধারণ ঘটনা। 
সানডোরিনী ক্রেটের উত্তরদিকে ১৪০ কিমি দূরে অবস্থিত দক্ষিণ এজিয়ান আগ্নেয়গিরির একটি অংশ। সানডোরিনীর মাইনোয়ান উদ্গীরণ ছিল এর সর্বশেষতম বিস্ফোরণ এবং তা খ্রিস্টপূর্ব ১৭ ম শতাব্দীর প্রথমার্ধে ঘটেছিল। উদ্গীরণটি ছিল মূলত রায়োডাসাইটের। মাইনোয়ান বিস্ফোরণটির চারটি পর্যায় ছিল। পর্যায় ১ হ'ল ভঙ্গ অক্ষের ট্রেন্ডিং ইএসই সহ সাদা থেকে গোলাপী ঝামার পতন। সে গুলির সর্বাধিক বেধ ছিল ৬ মিটার এবং তার শীর্ষে মিশ্রিত ছিল ছাইয়ের প্রবাহের স্তর। দ্বিতীয় পর্যায়ে ছিল ছাই এবং লেপিলি-বিছানা যে গুলি দেখতে ছিল কিছুটা মাঝারি ঢেউওয়ালা ও বালিয়াড়ি গঠনের মতো আড়াআড়ি স্তরযুক্ত। তাদের বেধ ১০ সেমি থেকে ১২ মিটার পর্যন্ত পরিবর্তিত হয়েছিল। ৩ এবং ৪ পর্যায়গুলিতে ছিল পাইরোক্লাস্টিক ঘনত্বের টাটকা নির্গমন। ১ এবং ৩ পর্যায়গুলি ছিল ম্যাগমাজ বাষ্পীয় উদ্গীরণ।
দক্ষিণ চীন সাগর এবং ফিলিপাইন সাগর এর মধ্যে সেন্ট্রাল লুজন ভূখণ্ডে রয়েছে পিনাতুবো মাউন্ট। ১৯৯১ এর পিনাতুবো উদ্গীরণ -এ প্রাক-ক্লাইমেটিক পর্যায়ে ছিল অ্যান্ডেসাইট এবং ড্যাসাইট। তবে ক্লাইম্যাকটিক পর্যায়ে কেবল ছিল ড্যাসাইট। ক্লাইম্যাকটিক পর্যায়টিতে আয়তন ছিল ৩.৭–৫.৩ কিমি। উদ্গীরণে ছিল ক্রমবর্ধমান ছাই নির্গমন, গম্বুজের বৃদ্ধি, ৪ টি উল্লম্ব উদ্গীরণ সহ অবিরত গম্বুজ বৃদ্ধি, ১৩ টি পাইরোক্লাস্টিক প্রবাহ এবং পাইরোক্লাস্টিক প্রবাহ সহ একটি ক্লাইম্যাকটিক উল্লম্ব উদ্গীরণ। প্রাক-ক্লাইম্যাকটিক পর্যায়টি ছিল ম্যাগমাজ বাষ্পীয় উদ্গীরণ।
নিউজিল্যান্ড এর টাউপো আগ্নেয়গিরি অঞ্চল এর টাউপো হ্রদ-এ সংঘটিত হাটেপে উদ্গীরণটি ছিল এর সর্বশেষতম বড় উদ্গীরণ যেটি হয়েছিল ২৩২+/-১২ খ্রিস্টাব্দে। প্রথমের দিকে ছোটখাটো প্রাথমিক ম্যাগমাজ বাষ্পীয় কার্যকলাপ ছিল। তারপর বেরিয়ে আসতে থাকে শুকনো ৬ কিমি আকারের রাইওলাইট যার থেকে গঠিত হয়েছিল হাটেপে প্লিনিয়ান ঝামা। এরপরে ম্যাগমাজ বাষ্পীয় উদ্গীরণের ফলে বেরিয়ে আসতে থাকে প্রচুর পরিমাণে জল। তার থেকে জমতে শুরু করে ২.৫ কিলোমিটার হাটেপে ছাই। জলের কারণে উদ্গীরণ বন্ধ করে দিলেও সেখান থেকে তখনও প্রচুর পরিমাণে জল নির্গত হতে থাকে। ম্যাগমাজ বাষ্পীয় ক্রিয়াকলাপের কারণে পুনরায় উদ্গীরণ শুরু করে এবং রোটোনজাইও ছাই জমা করতে থাকে।
আর্কিয়ান অধোগমন

আর্কিয়ান অধোগমন একটি বিতর্কিত বিষয়, এই বিষয়টি আর্কিয়ান সময়ে অধোগমনের সম্ভাব্য অস্তিত্ব এবং তার প্রকৃতির সঙ্গে জড়িত। আর্কিয়ান একটি ভূতাত্ত্বিক শৈলকাল যেটি ৪.০-২.৫ বিলিয়ন বছর আগে বর্তমান ছিল। সাম্প্রতিক কাল অবধি, দ্ব্যর্থহীনভাবে একে সমর্থন করা বা না করার পক্ষে সামান্য প্রমাণ ছিল, এবং অতীতে অনেক বিজ্ঞানী হয় অগভীর অধোগমনকে বিশ্বাস করেছিলেন বা এর অস্তিত্বকে সম্পূর্ণভাবে অবিশ্বাস করেছিলেন। তবে, গত দুই দশকে ভূতাত্ত্বিক বোধগম্যতা বৃদ্ধি পাওয়ার ফলে, সেই চিন্তাধারায় শক্তিশালী পরিবর্তনের সূচনা হয়েছে কারণ নতুন প্রমাণ ক্রমবর্ধমানভাবে অনিয়মিত, গভীর অধোগমনের ইঙ্গিত দিয়েছে।
অধোগমন হল ঘনত্ব দ্বারা নির্ণীত একটি প্রক্রিয়া, যার মাধ্যমে একটি ভূত্বকীয় পাত অন্যের নিচে চলে যায় এবং সম্মিলন সীমানায় ম্যান্টলে ডুবে যায়। ঘন পাথরের মাধ্যাকর্ষণ টান ভূত্বকীয় পাত সংস্থানের জন্য প্রায় ৯০% শক্তি সরবরাহ করে। পৃথিবীর বিন্যাস পরিবর্তন করার জন্য তার তাপ বিবর্তনকে পরিচালনা করার, এবং এর গঠনমূলক কাঠামো নির্মাণের ক্ষেত্রে অধোগমন গুরুত্বপূর্ণ। নির্দিষ্টভাবে, অধোগমন অঞ্চলগুলিতেই প্রাথমিকভাবে বর্তমান মহাদেশীয় ভূত্বক গঠিত হয়েছিল, এটি আধুনিক পৃথিবী গঠনের আর এক প্রক্রিয়া যার নিগূঢ় অতীত রয়েছে। তদুপরি, অধোগমন হল সেই মূল প্রক্রিয়া যার মাধ্যমে পৃষ্ঠতলের উপকরণগুলি পৃথিবীর গভীর অংশে প্রবেশ করেছে এবং আকরিক গঠনের জন্য এই প্রক্রিয়াই বিশেষভাবে দায়ী। অনেক ভূতাত্ত্বিক প্রক্রিয়াগুলিতে অধোগমনের গুরুত্ব বিবেচনা করে, এটি স্পষ্ট যে, পৃথিবীকে একটি গতিশীল ব্যবস্থা হিসাবে বুঝতে গেলে এর অতীত এবং বর্তমানের প্রকৃতি আমাদের অধ্যয়ন করতে হবে।
যাঁরা আর্কিয়ান সময়ে কোন অধোগমনের ঘটনাকে স্বীকার করেন না তাঁরা ইঙ্গিত করেন যে আর্কিয়ান পৃথিবী আজকের তুলনায় উল্লেখযোগ্যভাবে উত্তপ্ত ছিল, সেই সময় তাপমাত্রা অশ্মমণ্ডলের ঘনত্বকে এমনভাবে প্রভাবিত করে থাকতে পারে যে হয়তো অধোগমন সম্ভব ছিলনা। আর্কিয়ান পৃথিবীর উচ্চ তাপমাত্রার কারণ হিসাবে সৌরজগৎের উপাদানগুলির বিবৃদ্ধির ফলে প্রচুর পরিমাণে উদ্ভূত শক্তি এবং মজ্জা ও ম্যান্টলের পৃথকীকরণকে দায়ী করা যেতে পারে। এই শক্তি, অতি ঘন তাপ উৎপাদনকারী উপাদানের সাথে মিশে, আজকের পৃথিবীর চেয়ে আর্কিয়ান পৃথিবীর অধিকতর উষ্ণতর কারণ হয়েছিল। যদি ধরে নেওয়া যায় আর্কিয়ান সময়ে সমুদ্রতলদেশ প্রসারণের ফলে সমুদ্রীয় অশ্মমণ্ডল উৎপন্ন হয়েছিল, উচ্চতর তাপমাত্রা ম্যান্টল উপাদানের গলন বৃদ্ধি করেছিল এবং মহাসাগরীয় প্রসারণ কেন্দ্রগুলিতে উঠে এসেছিল। এর ফলস্বরূপ ঘন মহাসাগরীয় ভূত্বক এবং অন্তর্নিহিত অবনমিত অশ্মমণ্ডলীয় ম্যান্টলের ঘন অঞ্চল তৈরি হয়েছিল। অশ্মমণ্ডলের ঘনত্ব হ্রাস পেয়েছিল দুটি কারণে। একটি হল ম্যান্টল থেকে ক্রাস্টের পৃথকীকরণ এবং দ্বিতীয়টি হল অবশিষ্ট ম্যান্টল আপেক্ষিকভাবে লোহা এবং অ্যালুমিনিয়ামে হ্রাসপ্রাপ্তি। এই প্রত্যাশিত বৈশিষ্ট্যগুলি থেকে মনে হয় যে সমুদ্রের অশ্মমণ্ডলটি এত হালকা ছিল যে এটি খুব অগভীরভাবে অধোগমনের মধ্যে দিয়ে গিয়েছিল বা একেবারেই অধোগমন হয়নি। বিজ্ঞানীরা যাঁরা এই অনুমানের পক্ষে আছেন তাঁরা যুক্তি দেখান যে সমুদ্রের মালভূমির মূল অঞ্চলগুলিতে ঘন সমুদ্র ভূত্বকের জলপূর্ণ আংশিক গলনের ফলে ফেলসিক পদার্থগুলি তৈরি হয়েছিল, সাধারণভাবে বিশ্বাস করা অধোগমনন অঞ্চলগুলি থেকে নয়।
জন উইলিয়ামস

'জন টাউনার উইলিয়ামস (জন্ম ৮ ফেব্রুয়ারি ১৯৩২) একজন মার্কিন সুরকার, সঙ্গীত নির্দেশক, পিয়ানোবাদক ও ট্রম্বোবাদক। ছয় দশকের অধিক সময়ের কর্মজীবনে বেশ কিছু জনপ্রিয়, স্মরণীয় ও সমাদৃত চলচ্চিত্রের সুর সৃষ্টির জন্য তাকে সর্বকালের অন্যতম সেরা চলচ্চিত্র সুরকার হিসেবে গণ্য করা হয়। তিনি ২৫টি গ্র্যামি পুরস্কার, ৭টি বাফটা পুরস্কার, ৫টি একাডেমি পুরস্কার এবং ৪টি গোল্ডেন গ্লোব পুরস্কার অর্জন করেছেন। ৫২টি একাডেমি পুরস্কারের মনোনয়নপ্রাপ্ত উইলিয়ামস ওয়াল্ট ডিজনির পর দ্বিতীয় সর্বাধিক অস্কার মনোনীত ব্যক্তি। ২০০৫ সালে আমেরিকান ফিল্ম ইনস্টিটিউট উইলিয়ামসের ১৯৭৭ সালের "স্টার ওয়ার্স" চলচ্চিত্রের সুরটিকে সর্বকালের সেরা চলচ্চিত্রের সুর হিসেবে নির্বাচন করে। লাইব্রেরি অব কংগ্রেস "স্টার ওয়ার্স"-এর সাউন্ডট্র্যাকটিকে "সাংস্কৃতিক, ঐতিহাসিক বা নান্দনিকভাবে গুরুত্বপূর্ণ" বিবেচনায় জাতীয় রেকর্ডিং রেজিস্ট্রিতে সংরক্ষণের জন্য নির্বাচন করে।
জন টাউনার উইলিয়ামস ১৯৩২ সালের ৮ই ফেব্রুয়ারি নিউ ইয়র্ক অঙ্গরাজ্যের কুইন্স শহরের ফ্লাশিংয়ে জন্মগ্রহণ করেন। তার মাতা এস্থার (বিবাহপূর্ব টাউনার) এবং পিতা জনি উইলিয়ামস একজন জ্যাজ ড্রামার ও পারকাশনিস্ট ছিলেন, যিনি রেমন্ড স্কট কুইনটেটের সাথে এইসব বাদ্যযন্ত্র বাজাতেন। উইলিয়ামসের পিতা মেইনে এবং মাতা বস্টনে জন্মগ্রহণ করেন। তার পিতামহ মেইনের ব্যাঙ্গরে একটি বিভাগীয় বিপণি চালাতেন এবং তার মাতামহ আসবাবপত্র-নির্মাতা ছিলেন।
১৯৪৮ সালে উইলিয়ামসের পরিবার লস অ্যাঞ্জেলেসে পাড়ি জমায়। জন সেখানে নর্থ হলিউড হাই স্কুল থেকে ১৯৫০ সালে তার পড়াশোনা সম্পন্ন করেন। এরপর তিনি ক্যালিফোর্নিয়া বিশ্ববিদ্যালয়, লস অ্যাঞ্জেলেসে ভর্তি হন এবং ইতালীয় সুরকার মারিও কাস্তেলনুভো-তেদেস্কোর নিকট সুর সৃষ্টি শিখেন। উইলিয়ামস লস অ্যাঞ্জেলেস সিটি কলেজে এক সেমিস্টার পড়াশোনা করেন, কারণে সেখানে একটি স্টুডিও জ্যাজ সঙ্গীতদল ছিল।
উইলিয়ামস ১৯৬৭ সালের "ভ্যালি অব দ্য ডলস" চলচ্চিত্রের সুরের জন্য তার প্রথম একাডেমি পুরস্কারের মনোনয়ন লাভ করেন। তিনি ১৯৬৯ সালের "গুডবাই, মিস্টার চিপস" চলচ্চিত্রের সুরের জন্য পুনরায় অস্কারের মনোনয়ন লাভ করেন। তিনি ১৯৭১ সালের "ফিডলার অন দ্য রুফ" চলচ্চিত্রের সুরের জন্য তার প্রথম একাডেমি পুরস্কার অর্জন করেন। ১৯৭২ সালে তিনি রবার্ট আল্টম্যান পরিচালিত মনস্তাত্ত্বিক থ্রিলার চলচ্চিত্র "ইমেজেস"-এর সুরারোপ করেন। এই কাজের জন্য তিনি শ্রেষ্ঠ সঙ্গীত, মৌলিক নাট্যধর্মী সুর বিভাগে একাডেমি পুরস্কারের মনোনয়ন লাভ করেন।
১৯৭৪ সালে পরিচালক স্টিভেন স্পিলবার্গ তার পরিচালিত প্রথম চলচ্চিত্র "দ্য সুগারল্যান্ড এক্সপ্রেস"-এর সঙ্গীত ও সুরারোপের জন্য উইলিয়ামসের নিকট আসেন। তারা দুজনে পরের বছর পুনরায় স্পিলবার্গের দ্বিতীয় চলচ্চিত্র "জস"-এ কাজ করেন। ধ্রুপদী উৎকণ্ঠাপূর্ণ চলচ্চিত্র হিসেবে খ্যাত এই চলচ্চিত্রের সুরটির অশুভ দুই-নোটবিশিষ্ট অস্টিন্যাটো হাঙ্গর ও বিপদের আগমনের সমার্থক হয়ে ওঠে। এই সুরের জন্য উইলিয়ামস তার দ্বিতীয় একাডেমি পুরস্কার অর্জন করেন।
উইলিয়ামস ১৯৫৬ সালে অভিনেত্রী ও গায়িকা বারবারা রুইককে বিয়ে করেন। তাদের তিন সন্তান ছিল, তারা হলেন জেনিফার (জ. ১৯৫৬), মার্ক টাউনার উইলিয়ামস (জ. ১৯৫৮) ও জোসেফ (জ. ১৯৬০)। ১৯৭৪ সালে রুইক মারা যান। ১৯৮০ সালে উইলিয়ামস আলোকচিত্রী সামান্থা উইনস্লোকে বিয়ে করেন।
খুনী শিকদার

খুনী শিকদার হচ্ছে ২০০৪ সালে মুক্তিপ্রাপ্ত একটি বাংলাদেশী জীবনীসংক্রান্ত মারপিট অপরাধধর্মী চলচ্চিত্র। চলচ্চিত্রটি পরিচালনা করেছেন মনোয়ার খোকন এবং মনোয়ারা ফিল্মসের ব্যানারে প্রযোজনা করেছেন আব্দুল আলিম। এতে নাম ভূমিকায় অভিনয় করেছেন শাকিব খান, যিনি মায়ের মৃত্যুর পর সাইকো হয়ে একেরপর এক খুন করতে থাকেন এবং পরবর্তীতে তিনি দেশের শীর্ষ সন্ত্রাসী ও সিরিয়াল কিলার হয়ে ওঠেন। এছাড়াও পার্শ্বচরিত্রে অভিনয় করেছেন লিটন হাশমী, নদী, সোহেল ও মামুন শাহ সহ আরও অনেকে। চলচ্চিত্রটি বাংলাদেশের কুখ্যাত খুনী এরশাদ শিকদারের জীবনী অবলম্বনে নির্মাণ করা হয় এবং ২০০৪ সালের ১৫ নভেম্বর ঈদুল ফিতর উপলক্ষে মুক্তি দেওয়া হয়।
অশ্লীলতার অভিযোগে চলচ্চিত্রটি বিভিন্ন সময় সমালোচিত হলেও, শাকিব খানের কর্মজীবনের অন্যতম সেরা অভিনয়ের জন্য ব্যপকভাবে প্রশংসিতও হয়েছে।
শাহজাহান শিকদার (শাকিব খান) পেশায় একজন চোর। অসুস্থ মাকে নিয়ে গ্রামে থাকতো আর ছোটখাটো চুরি করে জীবিকা নির্বাহ করতো। চুরি করতে গিয়ে একাধিকবার ধরা পড়ায় গ্রামবাসী তাকে জ্যান্ত কবর দেওয়ার সিদ্ধান্ত নেয়। এতে তার মা (রাশেদা চৌধুরী) বাঁধা দিতে গেলে তিনি শাহজাহানের চোখের সামনেই মারা যান। অনুতপ্ত শাহজাহান এতে মানসিক ভারসাম্য হারিয়ে ফেলে সাইকোতে পরিনত হয় এবং ক্রোধান্বিত হয়ে গ্রামের ইমামকে প্রথম খুন করে শহরে চলে যায়। ঘটনাক্রমে তিনি সেখানকার একটি স্থানীয় একটি সন্ত্রাসী দলে যোগ দিয়ে সন্ত্রাসী কর্মকাণ্ড শুরু করেন। শাহজাহান শিকদারের একটাই ইচ্ছা সে সম্রাট শাহজাহানের মতো একটি তাজমহল বানাতে চায়। একদা তিনি এক রাতের মধ্যে সন্ত্রাসী দলটির লিডারদের খুন করে "বড় দাদা" উপাধি গ্রহণ করেন এবং পরবর্তীতে গুম, খুন, রাহাজানি, ধর্ষণের মতো জঘন্য কর্মকাণ্ডে লিপ্ত হন। তার ভয়ে সবাই কাপতে থাকে।
চলচ্চিত্রটির সুর ও সঙ্গীতায়োজন করেছেন আহমেদ কিসলু এবং সবগুলো গানের গীত রচনা করেছেন মনিরুজ্জামান মনির। এছাড়াও চলচ্চিত্রটিতে আব্দুস সাত্তার মোহন্ত রচিত ও সুরারোপিত বিখ্যাত "আমি তো মরে যাবো" গানটি ব্যবহার করা হয়।
ইউটিউবে "খুনী শিকদার"
ভূঁইয়া ইকবাল

ভূঁইয়া ইকবাল (২২ নভেম্বর ১৯৪৬ – ২২ জুলাই ২০২১) বাংলাদেশের একজন সাহিত্যিক। তিনি ২০১৪ সালে প্রবন্ধে বাংলা একাডেমি পুরস্কার লাভ করেন।
ভূঁইয়া ইকবাল ২২ নভেম্বর ১৯৪৬ সালে ভোলায় জন্মগ্রহণ করেন। তিনি সিদ্ধশ্বরী ও ওয়েস্টয়েন্ড স্কুল, ঢাকা কলেজে অধ্যয়ন করেন। ঢাকা বিশ্ববিদ্যালয় থেকে তিনি বাংলায় বিএ ও এমএ অর্জন করে ১৯৮৪ সালে কলকাতা বিশ্ববিদ্যালয়ের ডক্টরেট ডিগ্রী লাভ করেন।
ভূঁইয়া ইকবাল কর্মজীবনের শুরুতে তৎকালীন দৈনিক পাকিস্তান পত্রিকায় কাজ করেন। ১৯৭৩ সালে চট্টগ্রাম বিশ্ববিদ্যালয়ে বাংলা বিভাগের অধ্যাপক হিসেবে যোগ দিয়ে ২০১৩ সালে অবসর গ্রহণ করেন।
লেক প্লাসিড, নিউ ইয়র্ক

লেক প্লাসিড মার্কিন যুক্তরাষ্ট্রের নিউ ইয়র্ক অঙ্গরাজ্যের এসেক্স কাউন্টির অ্যাডিরনডেক পর্বতে অবস্থিত একটি গ্রাম। ২০১০ সালের আদমশুমারি অনুযায়ী লেক প্লাসিডের জনসংখ্যা ২,৫২১।
নর্থ এলবা শহরের কেন্দ্রস্থলের নিকটে ও প্ল্যাটসবার্গের ৫০ মাইল (৮০ কিলোমিটার) দক্ষিণ-পশ্চিমে লেক প্লাসিড এলাকাটি অবস্থিত। প্লাসিড হ্রদ, স্যারানাক হ্রদ এবং টাপার হ্রদ তিন-হ্রদ এলাকা নিয়ন্ত্রণ করে। লেক প্লাসিডে ১৯৩২ ও ১৯৮০-এর শীতকালীন অলিম্পিক আয়োজিত হয়। ১৯৭২ সালের শীতকালীন আন্তঃবিশ্ববিদ্যালয় ক্রীড়া প্রতিযোগিতা, ২০০০ সালের গুডউইল গেমস এবং ২০০৩ সালের শীতকালীন আন্তঃবিশ্ববিদ্যালয় ক্রীড়া প্রতিযোগিতা এখানেই আয়োজিত হয়।
ঊনবিংশ শতাব্দীতে লোহার আকরিক নিষ্কাশনের জন্য লেক প্লাসিড গ্রামটি প্রতিষ্ঠিত হয়। ১৮৪০ সালে নর্থ এলবায় মাত্র ছয়টি পরিবার বসবাস করত। ১৮৪৫ সালে মানবতাবাদী জেরিট স্মিথ নর্থ এলবায় আগমন করেন। গ্রামের চারপাশে তিনি অনেক ভূমি ক্রয় করেন। প্রাক্তন ক্রীতদাসদেরও স্মিথ বেশকিছু ভূমিদান করেন। এর মাধ্যমে স্মিথ ভূমি সংস্কার আইন সংশোধন করেন এবং ক্রীতদাস প্রথার প্রতি বিরোধিতা প্রদর্শন করেন।
ক্রীতদাস প্রথার বিরোধী জন ব্রাউন স্মিথের সংস্কার সম্পর্কে অবগত হন। তারপর তিনি কানসাস অঙ্গরাজ্যে ক্রীতদাসবিরোধী কর্মকাণ্ড ছেড়ে চলে আসেন। তিনি মুক্ত দাসদের জন্য একটি স্বপ্নরাজ্য বা ইউটোপিয়া প্রতিষ্ঠা করতে চেয়েছিলেন। ১৮৫৯ সালে ক্রীতদাসবিরোধী জন ব্রাউনের মৃত্যুদণ্ডাদেশ কার্যকর হওয়ার পূর্বে তিনি এই খামারে শায়িত হতে চেয়েছিলেন। তার সমাধিস্থল জন ব্রাউন ঐতিহাসিক স্থান নামে পরিচিত।
ঊনবিংশ শতাব্দীর শেষভাগে ধনী ব্যক্তিরা লেক প্লাসিডের প্রতি আকৃষ্ট হন। তাদের এই আকর্ষণের কেন্দ্রবিন্দু ছিল লেক প্লাসিড ক্লাব। ডিউয়ি দশকিয়া ব্যবস্থার প্রবর্তক মেলভিল ডিউয়ি ১৮৯৫ সালে প্লাসিড পার্ক ক্লাব প্রতিষ্ঠা করেন। ১৯০০ সালে একে স্থানীয় শাসনের আওতাভুক্ত হয়। ১৯০৫ সালের শীতকাল পর্যন্ত ডিউয়ি ক্লাবটির কার্যক্রম পরিচালনা করেন। ১৮৮৯ সালের শুরুতে নিকটবর্তী সারানাক হ্রদে শীতকালীন ক্রীড়া প্রতিযোগিতা আয়োজিত হয়। এর মনোরম বায়ু যক্ষ্মারোগের চিকিৎসার জন্য উপযুক্ত ছিল।
১৯২১ সালের দিকে লেক প্লাসিড এলাকায় স্কি লাফ, দ্রুত গতিতে স্কেটিং ও স্কি অ্যাসোসিয়েশন গড়ে ওঠে। ১৯২৯ সালে মেলভিলের পুত্র ডা.গডফ্রে ডিউয়ি আন্তর্জাতিক অলিম্পিক কমিটি-কে বুঝাতে সমর্থ হন, শীতকালীন ক্রীড়া আয়োজনের জন্য যুক্তরাষ্ট্রে লেক প্লাসিডের চেয়ে উত্তম জায়গা। এরই হাত ধরে ১৯৩২ ও ১৯৮০ সালের শীতকালীন অলিম্পিক লেক প্লাসিডে আয়োজিত হয়।
খরচযোগ্য উৎক্ষেপণ ব্যবস্থা

একটি খরচযোগ্য উৎক্ষেপণ ব্যবস্থা ( "এক্সপেন্ডেবল লঞ্চ সিস্টেম") বা খরচযোগ্য উৎক্ষেপক যান (Expendable launch vehicle "এক্সপেন্ডেবল লঞ্চ ভিহিক্‌ল", সংক্ষেপে ELV "ইএলভি") এক ধরনের উৎক্ষেপক যান যা কেবলমাত্র একবার উৎক্ষেপণ করা সম্ভব। উৎক্ষেপণের পরে এর গাঠনিক উপাংশগুলি হয় পৃথিবীতে ফেরত আসার সময় ধ্বংস হয়ে যায় কিংবা এগুলিকে মহাকাশে পরিত্যক্ত করে দেওয়া হয়। খরচযোগ্য উৎক্ষেপণ ব্যবস্থা বা যানগুলি সাধারণত একাধিক রকেট ধাপ নিয়ে গঠিত হয়, যেগুলি জ্বালানি শেষ হয়ে যাবার সাথে সাথে এবং মহাকাশযান উচ্চতা ও দ্রুতি অর্জন করার সাথে সাথে ধারাবাহিকভাবে একের পর এক পরিত্যাগ করা হয়। ২০১৯ সাল পর্যন্ত সিংহভাগ কৃত্রিম উপগ্রহ এবং মানববাহী মহাকাশযান খরচযোগ্য উৎক্ষেপণ ব্যবস্থা ব্যবহার করে উৎক্ষেপণ করা হয়েছে। পুনর্ব্যবহারযোগ্য উৎক্ষেপণ ব্যবস্থাগুলির চেয়ে খরচযোগ্য উৎক্ষেপণ ব্যবস্থাগুলির নকশা করা অপেক্ষাকৃত সহজ এবং ফলে এগুলির উৎপাদন খরচও তুলনামূলকভাবে কম হতে পারে। অধিকন্তু, একটি খরচযোগ্য উৎক্ষেপণ ব্যবস্থা তার সম্পূর্ণ জ্বালানি মজুদ ব্যবহার করে এর যাত্রী ও যন্ত্রপাতির (পে-লোডের) ত্বরণ অর্জন করতে সক্ষম, ফলে এই ব্যবস্থাতে জ্বালানির কর্মদক্ষতা তুলনামূলকভাবে বেশি। খরচযোগ্য উৎক্ষেপণ ব্যবস্থাগুলি বহু দশক ধরে ব্যাপকভাবে প্রচলিত একটি প্রমাণিত প্রযুক্তি।
আলিয়া আফতাব

আলিয়া আফতাব (, জন্মঃ ১৬ নভেম্বর ১৯৬৫) একজন পাকিস্তানি রাজনীতিবিদ ও প্রাদেশিক সংসদ সদস্য। তিনি ২০১৩ থেকে ২০১৮ পর্যন্ত পাঞ্জাব প্রাদেশিক সংসদের সদস্য ছিলেন।
তিনি ১৯৬৫ সালের ১৬ নভেম্বর পাকিস্তানের লাহোরে জন্মগ্রহণ করেছিলেন।
তিনি ১৯৮৯ সালে পাঞ্জাব বিশ্ববিদ্যালয় থেকে স্নাতকোত্তর ডিগ্রি অর্জন করেছিলেন এবং আমেরিকান প্যাসিফিক বিশ্ববিদ্যালয় থেকে ২০০৭ সালে ডক্টর অব ফিলোসফি অর্জন করেছিলেন।
তিনি ২০১৩ পাকিস্তানের সাধারণ নির্বাচনে মহিলাদের জন্য সংরক্ষিত আসনে পাকিস্তান মুসলিম লীগ (এন) এর প্রার্থী হিসাবে পাঞ্জাবের প্রাদেশিক পরিষদের সদস্য নির্বাচিত হয়েছিলেন।
উগান্ডা জাতীয় ফুটবল দল

উগান্ডা জাতীয় ফুটবল দল () হচ্ছে আন্তর্জাতিক ফুটবলে উগান্ডার প্রতিনিধিত্বকারী পুরুষদের জাতীয় দল, যার সকল কার্যক্রম উগান্ডার ফুটবলের সর্বোচ্চ নিয়ন্ত্রক সংস্থা উগান্ডা ফুটবল অ্যাসোসিয়েশন দ্বারা নিয়ন্ত্রিত হয়। এই দলটি ১৯৬০ সাল হতে ফুটবলের সর্বোচ্চ সংস্থা ফিফার এবং ১৯৬১ সাল হতে তাদের আঞ্চলিক সংস্থা আফ্রিকান ফুটবল কনফেডারেশনের সদস্য হিসেবে রয়েছে। ১৯২৬ সালের ১লা মে তারিখে, উগান্ডা প্রথমবারের মতো আন্তর্জাতিক খেলায় অংশগ্রহণ করেছে; কেনিয়ার নাইরোবিতে অনুষ্ঠিত উগান্ডা এবং কেনিয়ার মধ্যকার উক্ত ম্যাচটি ১–১ গোলে ড্র হয়েছে।
৪৫,২০২ ধারণক্ষমতাবিশিষ্ট ম্যান্ডেলা জাতীয় স্টেডিয়ামে "সারস পক্ষী" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় উগান্ডার রাজধানী কাম্পালায় অবস্থিত। বর্তমানে এই দলের ম্যানেজারের দায়িত্ব পালন করছেন জনাথন ম্যাককিনস্ট্রি এবং অধিনায়কের দায়িত্ব পালন করছেন মামেলোদি সানডাউন্সের গোলরক্ষক ডেনিস ওনিয়াঙ্গো।
উগান্ডা এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, আফ্রিকা কাপ অফ নেশন্সে উগান্ডা এপর্যন্ত ৭ বার অংশগ্রহণ করেছে, যার মধ্যে সেরা সাফল্য হচ্ছে ১৯৭৮ আফ্রিকা কাপ অফ নেশন্সের ফাইনালে পৌঁছানো, যেখানে তারা ঘানার কাছে ২–০ গোলের ব্যবধানে পরাজিত হয়েছে।
গডফ্রি ওয়ালুসিম্বি, ডেনিস ওনিয়াঙ্গো, টনি মাওয়েজে, এমানুয়েল ওকউই এবং ফারুক মিয়ার মতো খেলোয়াড়গণ উগান্ডার জার্সি গায়ে মাঠ কাঁপিয়েছেন।
ফিফা বিশ্ব র‌্যাঙ্কিংয়ে, ২০১৬ সালের সেপ্টেম্বর মাসে প্রকাশিত র‌্যাঙ্কিংয়ে উগান্ডা তাদের ইতিহাসে সর্বোচ্চ অবস্থান (৬২তম) অর্জন করে এবং ২০০২ সালের জুলাই মাসে প্রকাশিত র‌্যাঙ্কিংয়ে তারা ১৫২তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে উগান্ডার সর্বোচ্চ অবস্থান হচ্ছে ৪০তম (যা তারা ১৯৭৮ সালে অর্জন করেছিল) এবং সর্বনিম্ন অবস্থান হচ্ছে ১২৯। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
স্বর্ণ মন্দির, শ্রীপুরাম

স্বর্ণ মন্দির, শ্রীপুরম ভারতের তামিলনাড়ুর রাজ্যের থিরুমালাইকোডি বা মালাইকোডি শহরের ভেলোর সবুজ পাহাড়ের পাদদেশে অবস্থিত। এটি তিরুপতি থেকে ১২০ কি.মি, চেন্নাই থেকে ১৪৫ কি.মি, পুদুচেরি থেকে ১৬০ কি.মি এবং বেঙ্গালুরু থেকে ২০০ কিলোমিটার দূরে অবস্থিত। মহা কুম্ভঅভিষেক বা মন্দিরের প্রধান দেবতা শ্রী লক্ষ্মী নারায়ণী বা দেবী মহা লক্ষ্মী কে ২৪ আগস্ট ২০০৭ সালে প্রতিষ্ঠা করা হয়েছিল। এই মন্দিরের প্রতিষ্ঠাতা হল শ্রী শক্তি আম্মা। এখানে সকল ভক্তদের স্বাগত জানানো হয়।
'শ্রীপুরম'-এর প্রধান বৈশিষ্ট্য হ'ল লক্ষ্মী নারায়ণী মন্দির, যার অপরনাম এবং অর্ধ মণ্ডপম স্বর্ণ মন্দির, দেবতা শ্রী লক্ষ্মী নারায়ণীর ( বিষ্ণু নারায়ণের স্ত্রী) আবাসস্থল। মন্দিরটি ১০০ একর জমিতে অবস্থিত এবং ভেলোর-ভিত্তিক দাতব্য ট্রাস্ট, শ্রী নারায়ণী পিদম দ্বারা নির্মিত হয়েছে, যার আধ্যাত্মিক নেতা শ্রী শক্তি আম্মা 'নারায়ণী আম্মা' নামে পরিচিত, মন্দিরের নেতৃত্বে রয়েছে।
মন্দিরের স্বর্ণ আবরণ সঙ্গে, স্বর্ণ ব্যবহার করে মন্দির শিল্প বিশেষজ্ঞ কলাকুশলীদের দ্বারা জটিল কাজ করা হয়েছে। প্রতিটি বিবরণ অযান্ত্রিকভাবে তৈরি করা হয়েছে, যার মধ্যে রয়েছে সোনার দণ্ডকে সোনার ফয়েলে রূপান্তর করা এবং তারপর তামার উপর ফয়েল মাউন্ট করা। ৯ স্তর থেকে ১০ স্তর পর্যন্ত সোনার ফয়েল তামার প্লেটে মাউন্ট করা হয়েছে। মন্দির শিল্পের প্রতিটি বিবরণ বেদ থেকে তাৎপর্য আছে।
শ্রীপুরমের নকশায় একটি তারা আকৃতির পথ (শ্রী চক্র) রয়েছে, যা সবুজ প্রাকৃতিক দৃশ্যের মাঝখানে অবস্থিত, যার দৈর্ঘ্য ১.৮ কিলোমিটারেরও বেশি। যখন কেউ এই 'স্টারপাথ' দিয়ে হেঁটে মাঝখানে মন্দিরে পৌঁছান, তখন তিনি বিভিন্ন আধ্যাত্মিক বার্তাও পড়তে পারেন - যেমন মানুষের জন্মের উপহার, এবং আধ্যাত্মিকতার মূল্য—পথে।
শ্রী নারায়ণী হাসপাতাল ও গবেষণা কেন্দ্রটি তিরপুরম মন্দির কমপ্লেক্সের নিকটে অবস্থিত একটি সাধারণ হাসপাতাল এবং এটি 'শ্রী নারায়ণী পিডাম' চ্যারিটেবল ট্রাস্ট দ্বারাও পরিচালিত হয়।
শ্রী নারায়ণী হাসপাতাল ও গবেষণা কেন্দ্র

শ্রী নারায়ণী হাসপাতাল ও গবেষণা কেন্দ্র ভারতের তামিলনাড়ুর ভেলোর শহরের বিখ্যাত শ্রী লক্ষ্মী স্বর্ণ মন্দিরের নিকটে অবস্থিত একটি সাধারণ হাসপাতাল। এই হাসপাতালটি শ্রী শক্তি আম্মা প্রতিষ্ঠা করেন। "শ্রী নারায়ণী পিদম" দ্বারা পরিচালিত হয়।
হাসপাতালে দেওয়া সুবিধাগুলি হ'ল,
শ্রী নারায়ণি হাসপাতালে প্রদত্ত বিশেষ পরিষেবাগুলি হল:
ইসলামি সামরিক আইনশাস্ত্র

ইসলামী সামরিক আইনশাস্ত্র বলতে এমন কিছু বিধিমালাকে বোঝায়, যা শরিয়তে (ইসলামী আইনে) এবং ফিকহে (ইসলামী আইনশাস্ত্রে) "উলামা"দের (ইসলামী পণ্ডিত) দ্বারা যুদ্ধের সঠিক ইসলামী পদ্ধতি হিসেবে গৃহীত হয়েছে, যেই নিয়মগুলোকে যুদ্ধের সময় মুসলিমরা মেনে চলবে বলে আশা করা হয়। কিছু পণ্ডিত এবং মুসলিম ধর্মীয় ব্যক্তিত্ব ইসলামী নীতিমালার উপর ভিত্তি করে সশস্ত্র সংগ্রামকে ক্ষুদ্রতর জিহাদ) হিসাবে বর্ণনা করেন।
প্রথম সামরিক বিধানসমূহ প্রণয়ন করা হয়েছিল, যখন মুহাম্মদ (সা.) মদিনায় একটি ইসলামি রাষ্ট্র প্রতিষ্ঠা করেন। এই বিধানসমূহ কুরআন (ইসলামের পবিত্র গ্রন্থ) এবং হাদিস (মুহাম্মদ (সা.) এর কার্যকলাপ, উক্তি, সম্মতি ও রীতি নিয়ে সংরক্ষিত বর্ণনা) এর ব্যাখ্যার আলোকে ক্রমান্বয়ে বিকশিত হয়। এসব বিধানের প্রধান বিষয়বস্তু ছিল যুদ্ধের ন্যায়সঙ্গতা (হারব) এবং জিহাদের আদেশ। সাধারণ বিবাদ ও সশস্ত্র সংঘর্ষগুলো এ বিধানের আওতায় পড়ে না।
জিহাদ (আরবিতে "সংগ্রাম") শব্দটি মক্কার কুরাইশদের দ্বারা মুসলমানদের ওপর অত্যাচারের পর সামরিক দিক থেকে একটি বিশেষ তাৎপর্য লাভ করে। এটি আল্লাহর পথে সংগ্রাম হিসেবে ব্যাখ্যা করা হয়, যা মুসলিম উম্মাহ দ্বারা পরিচালিত হওয়া উচিত। জিহাদের নির্দেশনাগুলোকে মুসলিম সম্প্রদায়ের ব্যক্তিগত এবং সমষ্টিগত উভয় দায়িত্ব হিসেবেই বিবেচনা করা হয়েছে। এজন্য আক্রমণের প্রকৃতি ব্যাখ্যার ক্ষেত্রে গুরুত্বপূর্ণ—যদি মুসলিম উম্মাহর ওপর সমষ্টিগত আক্রমণ হয়, তখন জিহাদ প্রতিটি মুসলমানের ওপর বাধ্যতামূলক হয়ে যায়। এছাড়া, মুসলিম শাসিত অঞ্চল (দার আল-ইসলাম) এবং অমুসলিম অঞ্চল (বন্ধুসুলভ বা শত্রুভাবাপন্ন) অনুযায়ী জিহাদের প্রয়োজনীয়তা ভিন্ন ভিন্নভাবে নির্ধারিত হয়।
যুদ্ধ ন্যায়সঙ্গত হয় বৈধ আত্মরক্ষার জন্য, অন্য মুসলমানদের সাহায্য করতে এবং চুক্তির শর্ত লঙ্ঘিত হলে, তবে এই পরিস্থিতিগুলো আর বিদ্যমান না থাকলে যুদ্ধ বন্ধ করা উচিত। যুদ্ধ অবশ্যই নিয়মানুবর্তিতার সাথে পরিচালিত হতে হবে, যাতে নিরীহ নাগরিকদের ক্ষতি এড়ানো যায়, প্রয়োজনীয় সর্বনিম্ন শক্তি প্রয়োগ করতে হয়, ক্রোধ ছাড়াই এবং যুদ্ধবন্দীদের প্রতি মানবিক আচরণ করা হয়।
মুহাম্মদ (সা.) তার জীবদ্দশায় মুসলিম বাহিনীকে বিভিন্ন নির্দেশনা দিয়েছিলেন এবং যুদ্ধ পরিচালনার জন্য কিছু নীতিমালা গ্রহণ করেছিলেন। তার এই গুরুত্বপূর্ণ নির্দেশনাগুলোর সারাংশ তার সঙ্গী এবং প্রথম খলিফা আবু বকর মুসলিম সেনাবাহিনীর জন্য দশটি নিয়মে উপস্থাপন করেন:
তাবারি (মুসলিম ইতিহাসবিদ) এর মতে, আবু বকর (রা.) (প্রথম খলিফা) উসামা ইবনে যায়িদের অভিযানের সময় দশটি গুরুত্বপূর্ণ উপদেশ দিয়েছিলেন। অন্যদিকে, সিফফিনের যুদ্ধের সময় খলিফা আলি (রা.) বলেছিলেন যে ইসলাম শত্রুদের পানি সরবরাহ বন্ধ করাকে অনুমোদন দেয় না। রাশিদুন খলিফাদের এই ঘটনা ছাড়াও, হাদিসে এসেছে যে নবী মুহাম্মদ (সা.) মিশর বিজয়ের সম্পর্কে একটি বিশেষ মন্তব্য করেন, যা তার মৃত্যুর পর ঘটেছিল:
নাইজেরিয়ার ইতিহাস

নাইজেরিয়ার ইতিহাস -এর সূত্রের খোঁজ পাওয়া যেতে পারে ১১০০ খ্রিস্টপূর্বে মধ্য প্রাচ্য থেকে আফ্রিকা জুড়ে বসতি স্থাপনকারী বণিকদের মাধ্যমে। আজকের নাইজেরিয়া হিসাবে পরিচিত স্থানটিতে এক সময় বহু প্রাচীন আফ্রিকান সভ্যতা গড়ে উঠেছিল। যেমন নৃ সাম্রাজ্য, বেনিন সাম্রাজ্য, এবং ওয়ো সাম্রাজ্য। প্রায় একাদশ শতাব্দীতে বর্নো সাম্রাজ্য (১০৬৮ খ্রিস্টাব্দ) থেকে হাউসা যুক্তরাষ্ট্র (১৩৮৫ খ্রিস্টাব্দ) পর্যন্ত সময়কালে তাঁদের মাধ্যমে ইসলাম নাইজেরিয়ায় পৌঁছোয়। অপর দিকে খ্রিস্টান (ধর্ম) নাইজেরিয়ায় এসেছিল ১৫ ম শতাব্দীতে পর্তুগাল থেকে আসা আগস্টিনিয়ান এবং কাপুচিন সন্ন্যাসীদের মাধ্যমে। এই অঞ্চলটিকে সোনহাই সাম্রাজ্য-ও দখল করেছিল। 
নাইজেরিয়ার ইতিহাস অত্যন্ত গুরুতরভাবে ট্রান্স-আটলান্টিক ক্রীতদাস ব্যবসা দ্বারা প্রভাবিত হয়েছে যা নাইজেরিয়ায় ১৫ শতকের শেষদিকে শুরু হয়েছিল। ব্রিটিশ এবং পর্তুগিজদের ব্যবহৃত প্রথম দাস-বাণিজ্য ঘাঁটিটি ছিল একটি উপকূলীয় বন্দর বাদাগ্রি-তে। স্থানীয় দালালরা তাদের দাস সরবরাহ করত। তারা তা করত এ অঞ্চলের নৃগোষ্ঠীর মধ্যে দ্বন্দ্ব বাড়িয়ে তুলে এবং পুরানো বাণিজ্য নিদর্শন ব্যাহত করে ট্রান্স-সাহারান পথের মাধ্যমে।
১৮৫১ সালে ব্রিটিশ বাহিনী লেগোস আক্রমণ করে এবং ১৮৬৫ সালে আনুষ্ঠানিকভাবে তাকে সংযুক্ত করে। ১৯০১ সালে নাইজেরিয়া একটি ব্রিটিশ শাসিত রাজ্যে পরিণত হয়। ১৯৬০ সালে নাইজেরিয়ার স্বাধীনতা আন্দোলন সফল হওয়ার আগে পর্যন্ত স্থায়ী হয়েছিল সেই উপনিবেশিক শাসন কাল। ১৯৬৩ সালে নাইজেরিয়া প্রথম প্রজাতন্ত্রে পরিণত হয়। কিন্তু তিন বছর পরে এক রক্তাক্ত অভ্যুত্থানের পরে সামরিক শাসন জারি হয়। পরবর্তী কালে ১৯৬৭ সালে একটি বিচ্ছিন্নতাবাদী আন্দোলন বিয়াফ্রা প্রজাতন্ত্র গঠন করে যাতে শুরু হয় তিন বছরের নাইজেরিয়ান গৃহযুদ্ধ। ১৯৭৯ সালে নতুন সংবিধান রচনার পরে নাইজেরিয়া আবার প্রজাতন্ত্র হয়ে ওঠে। এবারও প্রজাতন্ত্রটি স্বল্পস্থায়ী ছিল। কারণ সামরিক শক্তি পুনরায় ক্ষমতা দখল করে এবং আরও চার বছর রাজত্ব করে। ১৯৯৩ সালে একটি নতুন প্রজাতন্ত্র প্রতিষ্ঠা করার পরিকল্পনা করা হয়েছিল কিন্তু জেনারেল সানী আবাচা কর্তৃক সেটিকে বাতিল করে দেওয়া হয়েছিল। ১৯৯৮ সালে আবাচা মারা যান এবং পরের বছর একটি চতুর্থ প্রজাতন্ত্র প্রতিষ্ঠিত হয়। এর ফলে বিগত তিন দশকের অবিচ্ছিন্ন সামরিক শাসনের অবসান ঘটে। 
হাউসা রজত্ব হ'ল নাইজার নদী এবং চাদ হ্রদের মধ্যে অবস্থিত হাউসা জনগোষ্ঠী দ্বারা শুরু করা রাজ্যগুলির একটি সমষ্টি। তাদের ইতিহাস প্রতিফলিত হয়েছে বায়জিদ্দা কিংবদন্তি দ্বারা যাতে বাগদাদী নায়ক বায়জিদ্দার দুঃসাহসিকতার বর্ণনা পাওয়া যায়। তিনি দৌরা এর কূপে একটি সাপ হত্যা করেন এবং স্থানীয় রানী মাগাজিয়া দৌরামা এর সাথে বিবাহ বন্ধনে আবদ্ধ হয়েছিলেন। নায়কের এক সন্তান বাও ছিলেন রানীর সাথে এবং রানীর দাসীর সাথে ছিলেন আরেকটি সন্তান কারবাগারী।
বায়জিদ্দা কিংবদন্তি অনুসারে হাউসা রাজ্যগুলি বায়জিদ্দার পুত্রদের দ্বারা প্রতিষ্ঠিত হয়েছিল। একজন রাজকুমারের কথা পাওয়া যাঁর উৎস ঐতিহ্যের সাথে পৃথক ছিল। সরকারী অনুশাসন তাঁকে নথিবদ্ধ করেছে যে তিনি দৌরার শেষ কাবারা-কে বিয়ে করেছিলেন এবং মাতৃতান্ত্রিক শাসনের মধ্যেই তিনি হাউসার লোকদের উপর রাজত্ব করেছিলেন। সমসাময়িক ঐতিহাসিক পণ্ডিতরা এই কিংবদন্তিকে আফ্রিকার সেই অঞ্চলের অনেকের মতোই রূপক হিসাবে দেখেন যা সম্ভবত কোনও বড় ঘটনা যেমন ক্ষমতাসীন রাজবংশের পরিবর্তনের মতো ঘটনার ইঙ্গিত দান করে।